Modestas Pitrėnas – LNSO meno vadovas ir vyriausiasis dirigentas

Vienas ryškiausių mūsų šalies dirigentų MODESTAS PITRĖNAS nuo 2015 m. rudens yra Lietuvos nacionalinio simfoninio orkestro (LNSO) vyriausiasis dirigentas ir meno vadovas. 2009–2014 m. maestro buvo Latvijos nacionalinės operos (LNO) vyriausiasis dirigentas, taip pat Lietuvos nacionalinio operos ir baleto teatro (LNOBT) dirigentas. 2006–2011 m. M. Pitrėnas vadovavo Kauno simfoniniam orkestrui. 2022 m. gruodį debiutavo Frankfurto operos teatre, 2018–2026 m. M buvo Sankt Galeno operos teatro ir simfoninio orkestro Šveicarijoje vyriausiasis dirigentas.

2003 m. prestižiniame VII G. Fitelbergo konkurse Katovicuose (Lenkija) M. Pitrėnas iškovojo I premiją, aukso medalį ir specialų Silezijos filharmonijos orkestro prizą. Po to kaip kviestinis dirigentas koncertavo su svarbiausiais Lenkijos simfoniniais orkestrais. 

Maestro yra parengęs G. Mahlerio, P. Čaikovskio, R. Strausso, S. Prokofjevo, W. Lutosławskio, A. Schnittke’s simfoninių partitūrų su LNSO, Latvijos nacionaliniu, Lietuvos valstybiniu simfoniniais, Lietuvos kameriniu orkestrais; jau daugelį metų kviečiamas dirbti Vokietijoje su Šiaurės Reino-Vestfalijos jaunimo simfoniniu ir kameriniu orkestrais. Su minėtais kolektyvais koncertavo daugelyje Europos šalių, JAV ir Kinijoje. 

Jau daugiau kaip dešimtmetį M. Pitrėnas aktyviai dalyvauja operos teatrų veikloje, kviečiamas diriguoti Lietuvos, Latvijos, Kelno, Sankt Galeno, Helsinkio nacionaliniuose operos teatruose, Varšuvos Didžiajame teatre, Diuseldorfo „Deutsche Oper am Rhein“, Berlyno „Deutsche Oper“. Varšuvos Didžiajame teatre jis kviečiamas diriguoti G. Bizet „Karmen“; LNOBT parengė R. Portman operą vaikams „Mažasis princas“, G. Donizetti operą „Meilės eliksyras“ ir baletą „Tristanas ir Izolda“ pagal R. Wagnerio muziką, dalyvavo statant R. Strausso „Salomėją“, P. Eötvöso „Meilę ir kitus demonus“, R. Wagnerio „Valkiriją“, dirigavo baletus „Raudonoji Žizel“, „Graikas Zorba“, P. Čaikovskio operą „Eugenijus Oneginas“; nuo 2009 m. LNO teatre pastatė J. Massenet „Verterį“, G. Puccini „Triptiką“, parengė naują G. Rossini „Sevilijos kirpėjo“ pastatymą, dirigavo R. Wagnerio, G. Verdi, P. Čaikovskio, G. Puccini operas; 2010 m. debiutavo Kelno operos ir Diuseldorfo „Deutsche Oper am Rhein“ teatruose; kviečiamas diriguoti spektaklius Sankt Galeno operos ir kt. teatruose. 2014 m. M. Pitrėno diriguojama R. Wagnerio opera „Rienzi“ tapo vienu svarbiausių „Rygos – Europos kultūros sostinės 2014“ renginių; tais pačiais metais maestro parengė pasaulinę A. Maskato operos „Valentina“ premjerą LNO, veikalas buvo parodytas Berlyno „Deutsche Oper“ teatre pažymint Latvijos pirmininkavimą ES Tarybai 2015 metais. 

M. Pitrėnas bendradarbiauja su garsiais atlikėjais, iš jų minėtini dainininkai M. Salminenas, J. Ryhänenas, A. Antonenko, V. Noreika, E. Montvidas, E. Silinis, A. Angeris, V. Prudnikovas, I. Kalna, A.-K. Behnke, A. Grigorian, I. Prudnikovaitė, K. Opolais, P. Yende ir A. Nigro, smuikininkai T. Grindenko, B. Skride ir P. Bermanas, violončelininkai D. Geringas ir A. Kniazevas, pianistai M. Rubackytė, A. Liakhovskis, P. Donohoe, R. Blechaczas ir P. Geniušas, obojininkas F. di Rosa ir kt. Maestro dirigavo Violetos Urmanos solinius koncertus Lietuvos nacionalinėje filharmonijoje (2009), LNOBT (2010), Vilniaus festivalyje (2013). 2013 m. su šia dainininke ir LNSO surengė pasirodymą „Bozar“ salėje Briuselyje vykusiame „Klarafestival“ renginyje Lietuvos pirmininkavimo ES Tarybai proga. Bendradarbiaudamas su muzikos pasaulio žvaigždėmis sopranu Vida Miknevičiūte, tenoru Jonathanu Tetelmanu ir bosu-baritonu seru Brynu Terfelu, 2024-aisiais M. Pitrėnas dirigavo koncertiniam Giacomo Puccini „Toskos“ atlikimui LNOBT. 

Sėkmingos dirigento karjeros pradžioje minėtina turininga ir intensyvi mišraus choro „Psalmos“ veikla. Šį chorą M. Pitrėnas įkūrė 1990 m., būdamas šešiolikos metų, jam vadovavo iki 2000-ųjų, gastroliavo Europoje ir JAV, laimėjo daug prizų tarptautiniuose chorų konkursuose bei festivaliuose. Yra įrašęs daugiau kaip 15 chorinės ir simfoninės muzikos kompaktinių plokštelių. Vienas svarbių pastarojo metų įrašų – tarptautinės sėkmės sulaukęs įrašų kompanijos „Accentus Music“ 2025-aisiais išleistas mūsų šaliai istorinis CD albumas – Amilcare’s Ponchielli opera „I Lituani“ („Lietuviai“). 

M. Pitrėnas 1995–1996 m. chorinį ir operinį dirigavimą studijavo Zalcburgo Mozarteume (prof. W. Hageno-Grollio ir prof. K. Kamperio kl.); Lietuvos muzikos ir teatro akademijoje (LMTA) 1997 m. baigė chorinio dirigavimo (prof. L. Abariaus kl.), 2002 m. – simfoninio dirigavimo (prof. J. Domarko kl.) studijas, 2004 m. čia įgijo meno licenciato laipsnį. Dalyvavo dirigentų E.-P. Saloneno, J. Panulos, H. Rillingo seminaruose bei meistriškumo kursuose. 

Nuo 2003 m. M. Pitrėnas dėsto LMTA Dirigavimo katedroje (docentas), nuo 2015 m. keletą metų ėjo šios katedros vedėjo pareigas. 2013 m. jis buvo pakviestas į Pernu (Estija) surengto K. Taev jaunųjų dainininkų konkurso žiuri. 

2012 m. M. Pitrėnui paskirtas aukščiausias Lietuvos apdovanojimas – Nacionalinė kultūros ir meno premija. Už indėlį į Latvijos muzikinę kultūrą maestro yra pelnęs Latvijos muzikos apdovanojimų, jam įteiktas valstybinis apdovanojimas – Latvijos Pripažinimo kryžius. 2015 m. Rygoje jungtinė Baltijos Asamblėjos žiuri jam paskyrė Baltijos Asamblėjos meno premiją. 2019 m. M. Pitrėnas apdovanotas ordino „Už nuopelnus Lietuvai“ Karininko kryžiumi.


***

Apie M. Pitrėną trumpai:

Vyriausiasis LNSO dirigentas ir meno vadovas Modestas Pitrėnas yra vienas ryškiausių šių dienų Lietuvos dirigentų, o jo simfoninės muzikos ir operos interpretacijos itin palankiai vertinamos ne tik Lietuvos, bet ir tarptautinėje arenoje. M. Pitrėno diriguojamą Amilcare’s Ponchielli operos „I Lituani“ („Lietuviai“) įrašą (2025 m. išleistą kompanijos „Accentus Music“) olandų muzikos žurnalas „Music Emotion“ įvardino kaip privalomą įsigyti muzikinę naujieną, o klasikinės muzikos žurnalas „Pizzicato“ rašė, kad „M. Pitrėnas įveikia dramaturginis nesklandumus ir kartais skurdoką orkestruotę dirigavimo stiliumi, pagrįstu įtampa ir melodiniu žydėjimu“.

Nuo 2015 m. LNSO vadovaujantis M. Pitrėnas taip pat buvo Sankt Galeno operos teatro ir simfoninio orkestro Šveicarijoje vyriausiasis dirigentas, šias pareigas ėjęs 2018–2026 metais. Lietuvos muzikos ir teatro akademijos bei prestižinio Zalcburgo Mozarteumo universiteto absolventas 2006–2011 m. vadovavo Kauno miesto simfoniniam orkestrui, 2009–2014 m. buvo Latvijos nacionalinės operos (LNO) vyriausiasis dirigentas, 2022 m. debiutavo Frankfurto operos teatre.

Maestro yra įrašęs daugiau kaip 15 chorinės ir simfoninės muzikos kompaktinių plokštelių, jis nuolat kviečiamas diriguoti ne tik Lietuvos, bet ir įvairiuose užsienio operos teatruose. M. Pitrėnas yra LMTA Dirigavimo katedros docentas. 2012-ųjų Nacionalinės kultūros ir meno premijos laureatas yra pelnęs ir kitų reikšmingų apdovanojimų: už indėlį į Latvijos muzikinę kultūrą jam įteiktas valstybinis apdovanojimas – Latvijos Pripažinimo kryžius, 2015 m. Rygoje jungtinė Baltijos Asamblėjos žiuri jam paskyrė Baltijos Asamblėjos meno premiją. 2019 m. M. Pitrėnas apdovanotas ordino „Už nuopelnus Lietuvai“ Karininko kryžiumi.



